Diari Oficial de la Generalitat Valenciana


Sumari del DOGV 8271, del 11-04-2018 (2018/2625)

RESOLUCIÓ de 2 de març de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 50/14-AIA, Canet lo Roig.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8271

Data del DOGV
:   11-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2625


Data del document
:   02-03-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Canet lo Roig
    * impacte ambiental

RESOLUCIÓ de 2 de març de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 50/14-AIA, Canet lo Roig. [2018/2625]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 50/14-AIA, Canet lo Roig.  
  
«Declaració d'impacte ambiental  
Expedient: 50/14-AIA.  
Títol: instal·lació d'explotació avícola d'engreix.  
Promotor: Gabriel Cla Marzá.  
Autoritat substantiva: Ajuntament de Canet lo Roig.  
Localització: polígon 86, parcel·les 49 i 50, del terme municipal de Canet lo Roig (Castelló).  
  
Descripció del projecte  
Es pretén obtindre la llicència ambiental per a una explotació avícola d'engreix amb capacitat per a 47.400 pollastres, les característiques de la qual, segons la documentació aportada, seran:  
L'explotació es localitzarà en dues parcel·les de 12.723 m² (parcel·la de 3.634 m² i parcel·la 50 de 9.089 m²) i la superfície a construir és de 3.060 m², que correspondrà a dos naus, amb capacitat per a 22.100 i 25.300 places respectivament, sala de calderes i edificació destinada a oficines i lavabos.  
El procés productiu consistirà en la recepció en l'explotació dels pollets d'un dia, d'uns 30 g per a la posterior cria i engreix fins a arribar a uns 2,3 kg p. v., pes que s'aconseguirà als 50 dies, moment en què es destinaran a l'escorxador. S'estima 5,5 cicles/any, i es realitzarà un buit sanitari de quinze dies després de cada cicle d'engreix.  
Els animals s'engreixaran sobre llit de borumballa de serradura o pellorfa d'arròs, la qual serà retirada després de cada cicle d'engreix, i es tractarà prèviament amb superfosfat de calç de poder absorbent i desodoritzant, així com amb amoni o un altre desinfectant autoritzat. S'estima una producció de gallinassa total de 474 t/any, que serà emmagatzemada en dos femers, un al costat de cada nau, de 16 m² i 20 m² respectivament, construïts amb parets de bloc de morter de ciment arrebossat per ambdues cares sobre una solera de formigó hidròfug dotats d'una reixeta de 6 m per a l'arreplega de lixiviats, els quals quedaran retinguts en un depòsit de polietilé cilíndric soterrat, de 500 litres de capacitat, el qual es buidarà periòdicament. Una part de la gallinassa generada (80 t/any) serà gestionada per un particular, per al seu ús en camps de cultiu de secà localitzats íntegrament a Canet lo Roig, la resta (394 t/any) serà retirat per l'empresa gestora de residus no perillosos, Jemar e Hijos, SL.  
El consum d'aigua potable procedirà de la xarxa de proveïment municipal. S'estima unes necessitats de consum de 5.386 m³/any.  
Els cadàvers seran depositats en contenidor, i es disposarà de contracte per a la retirada i l'arreplega de cadàvers animals subscrit amb l'Associació d'Usuaris de Casetes de Recollida de Cadàvers de Bestiar no Bovi de la Província de Castelló.  
Les aigües residuals domèstiques generades en l'activitat seran conduïdes a través de canonada de PVC de Ø110 mm cap a la fossa sèptica formada per un depòsit cilíndric de PEAD amb capacitat per a 2.000 litres, amb filtre percolador.  
Com a mesures higienicosanitàries, s'inclou dotar de malles ocellaires les finestres de les naus, tanca perimetral, equip de neteja amb aigua a pressió, pediluvis en les portes de les naus, així com la possibilitat de proveïment de pinso en les sitges des de l'exterior del recinte tanca de l'explotació.  
L'explotació es localitza a més d'1 km del nucli de població.  
  
Tramitació administrativa  
Amb data 4 d'abril de 2014, s'inicia la tramitació de l'expedient d'avaluació d'impacte ambiental amb la remissió, per l'Ajuntament de Canet lo Roig, de l'expedient constituït pel projecte tècnic, estudi d'impacte ambiental i expedient administratiu municipal.  
L'expedient s'ha sotmés a informació pública per mitjà de l'inserció, en el tauler d'edictes municipal, d'una comunicació als veïns contigus a l'activitat i publicació en el Butlletí Oficial de la Província de Castelló, número 43, de 8 d'abril de 2014, sense que s'hagen presentat al·legacions.  
L'expedient inclou els informes següents:  
- Informe favorable de la Conselleria de Presidència i Agricultura, Pesca, Alimentació i Aigua, de 22 d'abril de 2013, emés basant-se en la Llei 10/2004, del sòl no urbanitzable, l'Ordre de 17 d'octubre de 2005, de la Conselleria d'Agricultura Pesca i Alimentació, la Llei 6/2003, de ramaderia de la Comunitat Valenciana, i el Decret 1084/2005, del MAPA, que considera que les construccions hauran de complir les condicions sanitàries mínimes arreplegades a continuació:  
- L'explotació se situarà en una àrea delimitada, aïllada de l'exterior i que permeta un control d'entrades i eixides en aquesta, i disposarà de sistemes efectius que protegisquen les aus de corral, en la mesura que siga possible, del contacte amb vectors de la transmissió de malalties.  
- L'explotació haurà de disposar d'instal·lacions i equips adequats en els seus accessos, que asseguren una neteja i desinfecció eficaç de les rodes dels vehicles que entren o isquen de l'explotació. Així mateix, disposarà d'un sistema apropiat per a la desinfecció del calçat dels operaris i visitants o sistema equivalent.  
- El disseny, l'utillatge i els equips de l'explotació possibilitaran la realització d'una eficaç neteja, desinfecció, desinsectació i desratització.  
  
- Les gàbies o altres dispositius en què es transporten els animals seran de material fàcil de netejar i desinfectar, i cada vegada que s'utilitzen seran netejades i desinfectades abans d'utilitzar-les novament, o bé seran d'un sol ús.  
- L'explotació haurà de disposar de dispositius de reserva d'aigua.  
- Les explotacions hauran de tindre una capacitat suficient de menjadors i abeuradors, adequadament distribuïts, que asseguren la màxima disponibilitat per a totes les aus. Els abeuradors hauran de disposar d'un sistema que reduïsca, en la mesura que es puga, l'abocament d'aigua al llit dels animals.  
- Disposaran de mitjans adequats per a l'observació i el segrest d'animals malalts o sospitosos de malalties contagioses.  
- L'explotació haurà de complir, a part de les mesures generals de benestar animal, les establides en l'annex I del Reial decret 1084/2005, sobre ordenació de l'avicultura de carn.  
- Disseny de l'explotació, en la mesura que siga possible, que evite l'entrada de vehicles per a proveïment de pinsos, càrrega i descàrrega d'animals, de retirada de fems i purins i d'animals morts, operacions que han de realitzar-se des de fora de l'explotació.  
- Declaració de la retirada de 394 t/any de gallinassa de l'explotació, a fer per Jemar e Hijos, SL, empresa gestora de residus no perillosos.  
- Còpia del registre d'entrada en la Diputació Provincial de Castelló del document referit a la prospecció arqueològica, dirigit a l'arqueòleg inspector dels Serveis Territorials de Castelló en la Conselleria d'Educació, Cultura i Esport, de 26 de juny de 2014.  
  
- Certificat de compatibilitat urbanística municipal favorable de data 20 de maig de 2013.  
  
Consideracions legals  
La parcel·la on s'ubica l'activitat, es localitza en sòl no urbanitzable comú, segons normes subsidiàries municipals.  
L'activitat no afecta cap espai natural protegit de la província de Castelló ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/1994, d'espais naturals protegits de la Comunitat Valenciana, modificada per la Llei 16/2010, de 27 de desembre, de mesures fiscals, de gestió administrativa i financera, i d'organització de la Generalitat.  
El municipi de Canet lo Roig no es considera zona vulnerable a la contaminació de les aigües per nitrats procedents de fonts agràries, d'acord amb el Decret 13/2000, de 25 de gener, del Govern Valencià, del Decret 11/2004, de 30 de gener, del Consell de la Generalitat, i del Decret 218/2009, del Consell.  
  
Consideracions ambientals  
L'explotació es localitza al sud del nucli de població, en una zona agrícola de secà. Segons la cartografia temàtica d'aquesta conselleria, no hi ha afectacions territorials rellevants, l'erosió actual és molt baixa (0-7 t/ha i any) i l'erosió potencial és baixa (7-15 t/ha i any). La vulnerabilitat d'aqüífers és mitjana, no hi ha risc de lliscament ni de desplaçament. Fisiogràficament correspon a un terreny pla, litològicament està constituït per cantells, graves, arenes i argiles.  
  
Una part de la parcel·la 50 està afectada per risc d'inundació nivell 6, freqüència baixa (500 anys) i calat baix (<0,8 m), segons el PATRICOVA. El promotor ha justificat que la dita superfície quedarà lliure d'ocupació, i es disposarà la tanca perimetral de l'explotació de manera que les edificacions quedaran localitzades en la parcel·la 49 i en la part de la parcel·la 50 que coincideix longitudinalment amb la parcel·la 49. La distància entre la tanca i el barranc cartografiat amb el nom de Barranc de la Fonteta Cigarra serà d'uns 150 m, mentre que la distància des de la tanca a la zona delimitada amb risc d'inundació és superior als 80 m.  
L'activitat ramadera no generarà abocaments. Les aigües residuals domèstiques s'emmagatzemaran en fossa sèptica, mentre que els lixiviats que puguen generar-se en el femer seran arreplegats en un depòsit específic per a tal fi. El promotor no ha aportat informació relativa a la destinació d'aquests abocaments, gestió que haurà de quedar justificada prèviament a l'inici de l'activitat.  
L'explotació haurà de tindre instal·lacions i equips adequats en els seus accessos, que asseguren una neteja i desinfecció eficaç de les rodes dels vehicles que entren o isquen de l'explotació. Així mateix, disposarà d'un sistema apropiat per a la desinfecció del calçat dels operaris i visitants, o sistema equivalent.  
Els cadàvers seran retirats a caseta municipal d'arreplega de cadàvers, d'on seran retirats per empresa gestora autoritzada. No s'ha aportat contracte subscrit amb l'Associació d'Usuaris de Casetes de Castelló, per la qual cosa abans d'iniciar l'activitat haurà de disposar del dit contracte subscrit per a la capacitat total de l'activitat. Haurà de disposar en la instal·lació de contenidors on s'emmagatzemen els cadàvers animals fins a la seua retirada a la caseta municipal d'arreplega.  
Els envasos de medicaments i desinfectants i d'equips d'aplicació que puguen generar-se, es guardaran degudament separats i etiquetats en recipients hermètics específics, i han de ser retirats per una empresa gestora autoritzada a aquest efecte, i hauran de disposar del contracte corresponent abans de la posada en marxa de l'explotació.  
  
Consideracions jurídiques  
El projecte examinat constitueix, segons el que preveu l'apartat 1.h, annex I, del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'impacte ambiental i concordants del seu reglament.  
L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
  
L'article 5 de la Llei 2/1989, de 3 de març, d'impacte ambiental, atribueix a l'òrgan mediambiental la competència en formulació de la declaració d'impacte ambiental dels projectes sotmesos a aquesta.  
  
L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix, a la Direcció General d'Avaluació Ambiental i Territorial, la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent:  
  
Declaració d'impacte ambiental  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'explotació avícola d'engreix, promogut per Gabriel Cla Marzá ubicada en les parcel·les 49 i 50 del polígon 86 del terme municipal de Canet lo Roig (Castelló), sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueix l'expedient avaluat, així com les condicions establides a continuació:  
  
1. Prèviament a la posada en marxa de l'activitat, el promotor haurà de disposar dels contractes següents:  
1.1. Contracte de retirada de cadàvers subscrit amb l'Associació d'Usuaris de Casetes de Castelló.  
1.2. Contracte de retirada d'aigües residuals domèstiques i lixiviats, subscrit amb empresa gestora autoritzada a l'efecte.  
1.3. Contracte de retirada de residus perillosos (residus zoosanitaris), subscrit amb empresa gestora autoritzada a l'efecte.  
2. Prèviament a l'inici de l'activitat, haurà de disposar de l'informe favorable vinculant, de la Conselleria d'Educació, Cultura i Esport, als efectes patrimonials previstos en la Llei 4/1998, d'11 de juny, del patrimoni cultural valencià.  
3. S'hauran de complir les condicions arreplegades en l'informe de la Conselleria de Presidència i Agricultura, Pesca, Alimentació i Aigua, de 22 d'abril de 2013, anteriorment exposat.  
4. Qualsevol modificació o ampliació de l'activitat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
  
Segon  
Notificar a les persones interessades que, contra aquesta resolució per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets estimen pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
València, 18 de setembre de 2014.- El director general d'Avaluació Ambiental i Territorial: Juan Giner Corell.»  
  
València, 2 de març de 2018.- El director general de Medi Natural i d'Avaluació Ambiental: Antoni Marzo i Pastor.